Нов проект за математическите таланти разработват в ППМГ

Проект за ново интердицплинарно обучение в Националния център по природо-математически науки разработва екип от преподаватели от ППМГ „Никола Обрешков“ в Казанлък. Това съобщи директорът на Математическата гимназия Красимир Дамянов.

Новата интердисциплина ще включва знания от областите математика, физика, химия и биология и ще има за цел да даде знания на талантливите ученици, които да им позволяват да изучат дадено явление или процес от всички възможни гледни точки: химична, физична, математическа, биологична.

Амбицията на разработващите програмата преподаватели е с нея да се обучават изявени ученици в областта на природните науки от цялата страна, които това лято ще се усъвършенстват в Националния център по природни науки на територията на ППМГ. На по-късен етап в тази интердисциплина младите таланти ще се обучават и на риторика, което е също нова форма за Националния център по природо-математически науки.

Върху новия проект работят преподавателите Радиана Пенова, Евгени Георгиев, Георги Бяндов и Пенка Турданова.